Laerskoolleerder voor skool gegryp(Argieffoto ter illustrasie.) ŉ Laerskoolleerder is glo vroeg Woensdagoggend deur drie mans ontvoer terwyl sy voor haar skool gewag het om teen Covid-19 ontsmet te word. Volgens Steve Mabona, woordvoerder van die Gautengse departement van onderwys, is die 11-jarige kind om 07:11 voor die Laerskool E.P. Baumann in Mayfair, Johannesburg, met ŉ vuurwapen gedreig en gegryp. Die mans het na bewering in ŉ nuwe wit of silwer Toyota Yaris met die nommerplaat JS 62 CS GP met die kind op die vlug geslaan. Hoewel daar teenstrydige berigte is oor die kind se ouderdom en wat presies gebeur het, ondersoek die polisie glo reeds die omstandighede rakende die voorval. Maroela Media het ook navraag aan die polisie gerig, maar wag nog op terugvoer in dié verband. Die LUR vir onderwys in Gauteng, Panyaza Lesufi, het intussen sy kommer oor die beweerde ontvoering uitgespreek. Hy het ook die misdadigers wat ontvoerings op jong kinders uitvoer ten sterkste veroordeel. “Ons doen ŉ beroep op lede van die publiek wat die ontvoering gesien gebeur het of inligting in verband daarmee het, om in aanraking met die plaaslike polisiestasie te kom,” sê hy. “Die departement se sielkundig-maatskaplike eenheid is ook na die skool ontplooi om hulp te verskaf aan die leerders en personeel wat deur die voorval getraumatiseer is.” Toename in ontvoerings Die jongste ontvoering volg kort nadat die verdwyning van die Moti-broers in Oktober landwyd opslae gemaak het. Die broers is op pad skool toe deur ŉ aantal verdagtes aangekeer en ontvoer. Hoewel die vier broers verlede week in raaiselagtige omstandighede met hul ouers herenig is, meen Mike Bolhuis, privaat speurder, dat ontvoerings soos dié meer algemeen geword het. In ŉ onlangse onderhoud met Salaamedia het Bolhuis gesê daar is ook ŉ toename in die vraag na private lyfwagte en eksterne veiligheidsmaatskappye. “Ons sien al hoe meer ernstige misdade soos ontvoerings, kapings en aanvalle op inkopiesentrums die afgelope ruk en wanneer booswigte sien dat dié soort misdade werk, sal daar net nog meer daarvan plaasvind.” Amnestie Internasionaal in Suid-Afrika het die jongste ontvoering veroordeel en die toenemende berigte oor kinders wat ontvoer word as ontstellend bestempel. Hulle het ook ŉ beroep op lede van die polisie gedoen om in sulke gevalle meer inligting bekend te stel en nie, soos in die geval van die Moti-broers, ŉ embargo op inligting te plaas nie.